b'\n_START_ARTICLE_\nMax W\xc3\xa4rn\n_START_SECTION_\nSeuraura\n_START_PARAGRAPH_\nW\xc3\xa4rn on Helsingin IFK:n kasvatti. H\xc3\xa4n aloitti j\xc3\xa4\xc3\xa4kiekon viisivuotiaana Calle Branderin kiekkokoulussa. W\xc3\xa4rn voitti HIFK:ssa B-nuorten Suomenmestaruuden vuonna 2005. Dallas Stars varasi h\xc3\xa4net viidennell\xc3\xa4 kierroksella 150. pelaajana NHL:n varaustilaisuudessa 2006. W\xc3\xa4rn nostettiin HIFK:n SM-liigarinkiin kaudeksi 2006\xe2\x80\x932007, joka j\xc3\xa4i kuitenkin hyvin lyhyeksi loukkaantumisen takia. H\xc3\xa4n pelasi A-nuorten runkosarjassa vain 13 ottelua, mutta toipui kev\xc3\xa4tkaudella ja oli kev\xc3\xa4\xc3\xa4n 2007 pudostuspeleiss\xc3\xa4 HIFK:n paras pistemies tehoilla 4+6=10. W\xc3\xa4rn voitti kauden p\xc3\xa4\xc3\xa4tteeksi A-nuorten SM-pronssia. H\xc3\xa4n pelasi kauden aikana my\xc3\xb6s yhden SM-liigaottelun._NEWLINE_Kausi 2007\xe2\x80\x932008 oli W\xc3\xa4rnin tulokaskausi SM-liigassa. H\xc3\xa4n pelasi yhteens\xc3\xa4 27 runkosarjaottelua ilman tehopisteit\xc3\xa4 ja ker\xc3\xa4ten kuusi j\xc3\xa4\xc3\xa4hyminuuttia. Otteluistaan nelj\xc3\xa4 W\xc3\xa4rn pelasi lainalla H\xc3\xa4meenlinnan Pallokerhossa ennen maajoukkuetaukoa marras-joulukuun vaihteessa 2007. H\xc3\xa4n pelasi kuitenkin ison osan kaudestaan my\xc3\xb6s Mestiksess\xc3\xa4 alle 20-vuotiaiden maajoukkueessa ja Kiekko-Vantaassa sek\xc3\xa4 HIFK:n A-nuorissa._NEWLINE_W\xc3\xa4rn murtautui HIFK:n kokoonpanoon kaudella 2008\xe2\x80\x932009, jolloin h\xc3\xa4n pelasi 51 runkosarjaottelua tehopistein 5+11=16. SM-liigauransa avausmaalin W\xc3\xa4rn teki 22. tammikuuta 2009 vieraissa Espoo Bluesia vastaan. H\xc3\xa4net palkittiin ottelun Ilta-Sanomien kahden t\xc3\xa4hden t\xc3\xa4htipelaajana. W\xc3\xa4rn ei tehnyt syyskaudella kovin paljon tehopisteit\xc3\xa4, mutta tulosta alkoi tulla kev\xc3\xa4tkaudella, kun h\xc3\xa4n p\xc3\xa4\xc3\xa4si pelaamaan HIFK:n ykk\xc3\xb6sketjussa Kim Hirschovitsin ja Ilkka Pikkaraisen rinnalla. Huhtikuussa 2009 W\xc3\xa4rn teki kaksivuotisen jatkosopimuksen HIFK:n kanssa. H\xc3\xa4n voitti Suomenmestaruuden kev\xc3\xa4\xc3\xa4ll\xc3\xa4 2011._NEWLINE_Huhtikuussa 2011 W\xc3\xa4rn teki kaksivuotisen sopimuksen Pelicansin kanssa. H\xc3\xa4n siirtyi joukkueeseen W\xc3\xa4rni\xc3\xa4 HIFK:ssa valmentaneen Kari Jalosen vanavedess\xc3\xa4 hakemaan lis\xc3\xa4vastuuta. Jalonen siirtyi kuitenkin ennen kauden 2011\xe2\x80\x932012 alkua KHL:\xc3\xa4\xc3\xa4n. W\xc3\xa4rn pelasi kuitenkin Kai Suikkasen alaisuudessa pirte\xc3\xa4n syyskauden. H\xc3\xa4n kuitenkin loukkaantui marraskuussa 2011 ja W\xc3\xa4rn palasi kaukaloihin helmikuussa 2012. Kev\xc3\xa4tkaudella h\xc3\xa4nen tehonsa j\xc3\xa4iv\xc3\xa4t v\xc3\xa4h\xc3\xa4iseksi ja W\xc3\xa4rnin rooli pieneni kev\xc3\xa4tkaudella. H\xc3\xa4nen rikkonainen kautensa pilasi lopulta l\xc3\xa4pimurron. W\xc3\xa4rn onnistui maalinteossa syyskauden j\xc3\xa4lkeen ensimm\xc3\xa4isen kerran vasta toisessa v\xc3\xa4lier\xc3\xa4ottelussa 5. huhtikuuta 2012 vieraissa Espoo Bluesia vastaan. H\xc3\xa4n voitti kauden p\xc3\xa4\xc3\xa4tteeksi SM-hopeaa._NEWLINE_W\xc3\xa4rn ei pelannut toista sopimuskauttaan Pelicansissa, vaan siirtyi suuremman roolin per\xc3\xa4ss\xc3\xa4 kaksivuotisella sopimuksella JYPiin kaudeksi 2012\xe2\x80\x932013. H\xc3\xa4n teki runkosarjassa 46 ottelussa vain 12 tehopistett\xc3\xa4, mutta voitti joukkueen sis\xc3\xa4isen piste- ja maalip\xc3\xb6rssin kev\xc3\xa4\xc3\xa4n 2013 pudotuspeleiss\xc3\xa4 tehoilla 4+4=8. W\xc3\xa4rn voitti kauden p\xc3\xa4\xc3\xa4tteeksi SM-pronssia. Kaudella 2013\xe2\x80\x932014 h\xc3\xa4n rikkoi SM-liigan yhden kauden piste-enn\xc3\xa4tyksens\xc3\xa4 tehoilla 14+21=35, joilla W\xc3\xa4rn oli JYPin kolmanneksi paras pistemies. H\xc3\xa4n pelasi vahvasti varsinkin syyskaudella, mutta W\xc3\xa4rnin kev\xc3\xa4tkausi j\xc3\xa4i kuitenkin tehottomammaksi ja h\xc3\xa4nen otteissaan n\xc3\xa4kyi my\xc3\xb6s yliyritt\xc3\xa4mist\xc3\xa4. European Trophy -turnauksessa W\xc3\xa4rn oli JYPin paras maalintekij\xc3\xa4 tehty\xc3\xa4\xc3\xa4n alkulohkossa ja pudotuspeleiss\xc3\xa4 yhteens\xc3\xa4 seitsem\xc3\xa4n osumaa. Turnaus p\xc3\xa4\xc3\xa4ttyi mestaruuteen._NEWLINE_Kaudeksi 2014\xe2\x80\x932015 W\xc3\xa4rn siirtyi vuoden mittaisella sopimuksella KHL:n laajennusjoukkue HK Sot\xc5\xa1iin. H\xc3\xa4n jakoi pudotuspeleiss\xc3\xa4 joukkueen sis\xc3\xa4isen tehotilaston voiton Roman Derljukin kanssa lukemalla +1. Toukokuussa 2015 W\xc3\xa4rn teki Sot\xc5\xa1in kanssa kaksivuotisen jatkosopimuksen. Kauden 2015\xe2\x80\x932016 j\xc3\xa4lkeen, maaliskuussa 2016 h\xc3\xa4nen sopimuksensa kuitenkin purettiin. W\xc3\xa4rn siirtyi kaudeksi 2016\xe2\x80\x932017 KHL:n kiinalaisen laajennusjoukkue Kunlun Red Starin riveihin._NEWLINE_W\xc3\xa4rn siirtyi kaudeksi 2017\xe2\x80\x932018 kaksivuotisella sopimuksella Ruotsin SHL-liigan HV71:een. Lokakuussa 2018 h\xc3\xa4n siirtyi loppukauden 2018\xe2\x80\x932019 kattavalla sopimuksella KHL-joukkue Jokereihin oltuaan alkukauden ilman sopimusta. W\xc3\xa4rnin kausi j\xc3\xa4i kuitenkin loukkaantumisten vuoksi vain 25 ottelun mittaiseksi. Helmikuussa 2019 h\xc3\xa4nen kautensa todettiin p\xc3\xa4\xc3\xa4ttyneeksi.\n_START_SECTION_\nMuuta\n_START_PARAGRAPH_\nW\xc3\xa4rnin isoveli Jon on pelannut my\xc3\xb6s j\xc3\xa4\xc3\xa4kiekkoa.'